CELEX: 32021D0960
Language: ro
Date: 2021-04-30 00:00:00
Title: Decizia de punere în aplicare (UE) 2021/960 a Comisiei din 30 aprilie 2021 de înființare a Consorțiului pentru o infrastructură europeană de cercetare în domeniul luminii extreme „The Extreme Light Infrastructure – Extreme Light Infrastructure European Research Infrastructure Consortium” (ELI ERIC) [notificată cu numărul C(2021) 2923] (Text cu relevanță pentru SEE) (Numai textele în limbile bulgară, cehă, germană, maghiară, italiană și lituaniană sunt autentice)

15.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 212/3
               
            
         DECIZIA DE PUNERE ÎN APLICARE (UE) 2021/960 A COMISIEI
         din 30 aprilie 2021
         de înființare a Consorțiului pentru o infrastructură europeană de cercetare în domeniul luminii extreme „The Extreme Light Infrastructure – Extreme Light Infrastructure European Research Infrastructure Consortium” (ELI ERIC)
         
            
               [notificată cu numărul C(2021) 2923]
            
         
         (Text cu relevanță pentru SEE)
         (Numai textele în limbile bulgară, cehă, germană, maghiară, italiană și lituaniană sunt autentice)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 6 alineatul (1) litera (a),
         întrucât:
         
                     (1)
                  
                  
                     Cehia, Ungaria, Italia și Lituania au solicitat Comisiei să înființeze Consorțiul pentru o infrastructură europeană de cercetare în domeniul luminii extreme „The Extreme Light Infrastructure – Extreme Light Infrastructure European Research Infrastructure Consortium” (ELI ERIC). Germania și Bulgaria și-au făcut cunoscute deciziile de a participa la ELI ERIC inițial în calitate de observatori. Acestea au convenit ca Republica Cehă să fie statul membru gazdă al ELI ERIC.
                  
               
                     (2)
                  
                  
                     Regulamentul (CE) nr. 723/2009 a fost încorporat în Acordul privind Spațiul Economic European (SEE) prin Decizia nr. 72/2015 a Comitetului mixt al SEE (2).
                  
               
                     (3)
                  
                  
                     În temeiul articolului 5 alineatul (2) din Regulamentul (CE) nr. 723/2009, Comisia a evaluat cererea și a concluzionat că aceasta îndeplinește cerințele stipulate în regulamentul respectiv.
                  
               
                     (4)
                  
                  
                     Măsurile prevăzute în prezenta decizie sunt conforme cu avizul comitetului instituit prin articolul 20 din Regulamentul (CE) nr. 723/2009,
                  
               ADOPTĂ PREZENTA DECIZIE:
         
            Articolul 1
            
               (1)   Se înființează Consorțiul pentru o infrastructură europeană de cercetare în domeniul luminii extreme „The Extreme Light Infrastructure – Extreme Light Infrastructure European Research Infrastructure Consortium” (ELI ERIC).
            
            
               (2)   În anexă sunt prezentate principalele elemente ale statutului ELI ERIC.
            
         
         
            Articolul 2
            Prezenta decizie se adresează Republicii Bulgaria, Republicii Cehe, Republicii Federale Germania, Republicii Italiene, Republicii Lituania și Ungariei.
         
         
            Adoptată la Bruxelles, 30 aprilie 2021.
            
               
                  Pentru Comisie
               
               Mariya GABRIEL
               
                  Membru al Comisiei
               
            
         
         
            (1)  JO L 206, 8.8.2009, p. 1.
         
            (2)  Decizia nr. 72/2015 a Comitetului mixt al SEE din 20 martie 2015 de modificare a Protocolului 31 la Acordul privind SEE, privind cooperarea în domenii specifice în afara celor patru libertăți (JO L 129, 19.5.2016, p. 85).
      
      
         
            ANEXĂ
            ELEMENTELE ESENȚIALE ALE STATUTULUI ELI ERIC
            
               Articolul 1
               
                  DENUMIRE
               
               Se instituie o infrastructură europeană de cercetare localizată într-un singur sit, cu instalații operaționale în mai multe țări membre ale ELI ERIC, sub forma unui consorțiu pentru o infrastructură europeană de cercetare (European Research Infrastructure Consortium – ERIC), în conformitate cu Regulamentul (CE) nr. 723/2009 al Consiliului (1), denumit „The Extreme Light Infrastructure ERIC” și, în mod curent, „ELI ERIC”.
            
            
               Articolul 2
               
                  SARCINI ȘI ACTIVITĂȚI
               
               
                  (1)   ELI ERIC exploatează instalațiile laser de mare putere descrise în descrierea tehnică și științifică (anexa I) („INSTALAȚIILE ELI”) ca o organizație integrată unică, cu o guvernanță unificată și o structură de conducere unică. Adunarea generală a ELI ERIC (denumită în continuare „AG”) poate recunoaște și include INSTALAȚII ELI suplimentare în conformitate cu articolul 25 alineatul (9) litera (d).
               
               
                  (2)   ELI ERIC gestionează accesul utilizatorilor la INSTALAȚIILE ELI prin intermediul unui sistem internațional de evaluare colegială. Pentru a-și atinge obiectivele, ELI ERIC va întreprinde în special următoarele acțiuni:
                  
                              (a)
                           
                           
                              va valorifica întregul potențial științific al INSTALAȚIILOR ELI, colaborând îndeaproape cu comunitățile de utilizatori, dezvoltând și punând la dispoziție un set de surse și instrumente complementare, oferind servicii eficiente și condiții optime pentru utilizatori și desfășurând activități de informare pentru noii utilizatori potențiali;
                           
                        
                              (b)
                           
                           
                              va susține excelența și va îmbunătăți valoarea, calitatea și eficacitatea comunităților de cercetare ale membrilor prin intermediul accesului internațional care a făcut obiectul unei evaluări colegiale;
                           
                        
                              (c)
                           
                           
                              va furniza membrilor o platformă unică pentru dezvoltarea know-how-ului prin coordonarea cercetării și a dezvoltării tehnologiilor relevante, prin coordonarea sesiunilor comune de formare a personalului științific și tehnic și prin promovarea colaborării între centrele de cercetare de vârf și cu industria de profil;
                           
                        
                              (d)
                           
                           
                              va elabora și va pune în aplicare o politică și o strategie pentru inovare, inclusiv proprietate intelectuală, exploatare tehnologică și sprijinirea dezvoltării industriale;
                           
                        
                              (e)
                           
                           
                              va asigura o comunicare internă și externă eficientă, promovând activitățile ELI ERIC și diseminând rezultatele științifice și tehnice;
                           
                        
                              (f)
                           
                           
                              va întreprinde orice altă activitate în sprijinul obiectivelor ELI ERIC.
                           
                        
               
                  (3)   ELI ERIC operează pe o bază care nu urmărește obținerea de profit. ELI ERIC poate desfășura activități economice limitate, cu condiția ca acestea să fie strâns legate de sarcinile sale principale și să nu pună în pericol realizarea acestor sarcini. Detaliile se specifică în REGULAMENTUL FINANCIAR.
               
            
            
               Articolul 3
               
                  SEDIUL STATUTAR
               
               Sediul statutar al ELI ERIC se află la Dolní Břežany, Cehia.
            
            
               Articolul 4
               
                  DURATA ȘI LICHIDAREA
               
               
                  (1)   ELI ERIC se înființează pentru o perioadă inițială de 20 de ani care poate fi prelungită, sub rezerva unei decizii a AG în conformitate cu articolul 25 alineatul (9) litera (f).
               
               
                  (2)   Lichidarea ELI ERIC necesită o decizie a AG în conformitate cu articolul 25 alineatul (10) litera (k) și este notificată Comisiei Europene conform articolului 16 din Regulamentul (CE) nr. 723/2009. O astfel de decizie include cel puțin:
                  
                              (a)
                           
                           
                              numărul lichidatorilor și normele de funcționare a comisiei de lichidatori în cazul în care există mai mulți lichidatori;
                           
                        
                              (b)
                           
                           
                              numirea lichidatorilor și indicarea lichidatorului care are calitatea de reprezentant legal al ELI ERIC aflat în curs de lichidare;
                           
                        
                              (c)
                           
                           
                              criteriile de lichidare, inclusiv posibilul transfer al activităților către o altă entitate juridică și competențele lichidatorilor.
                           
                        
               
                  (3)   Comisia este notificată de către ELI ERIC cu privire la încheierea procedurii de lichidare, fără întârzieri nejustificate și, în orice caz, în termen de 10 zile de la încheierea acesteia.
               
               
                  (4)   În caz de dizolvare, ELI ERIC trebuie să respecte în continuare toate obligațiile și angajamentele restante față de terți. Dezafectarea și/sau reutilizarea fiecărei INSTALAȚII ELI este preluată de STATUL MEMBRU-GAZDĂ respectiv.
               
            
            
               Articolul 5
               
                  REGIMUL DE RĂSPUNDERE
               
               
                  (1)   ELI ERIC răspunde pentru datoriile sale.
               
               
                  (2)   Răspunderea financiară a MEMBRILOR pentru obligațiile ELI ERIC se limitează la contribuțiile lor la ELI ERIC pentru ultimul an complet de funcționare.
               
               
                  (3)   ELI ERIC subscrie asigurările corespunzătoare pentru a acoperi riscurile specifice operațiunilor sale.
               
            
            
               Articolul 6
               
                  POLITICA DE ACCES PENTRU UTILIZATORI
               
               
                  (1)   ELI ERIC oferă UTILIZATORILOR acces la INSTALAȚIILE ELI printr-un proces transparent de selecție bazat pe o procedură internațională de evaluare colegială a propunerilor gestionate prin intermediul unui punct de intrare comun electronic. Criteriile de selecție se bazează pe calitatea științifică și pe fezabilitatea experimentului. Aspectele etice referitoare la evaluarea propunerilor sau la realizarea accesului ar trebui abordate cu sprijinul Comitetului consultativ pe probleme de etică menționat la articolul 29.
               
               
                  (2)   UTILIZATORII care solicită și accesează servicii tehnice și/sau științifice în afara accesului bazat pe selecția efectuată prin evaluare colegială plătesc prețul corespunzător al serviciilor primite, în conformitate cu limitele menționate la articolul 2 alineatul (3).
               
               
                  (3)   Principiile POLITICII DE ACCES PENTRU UTILIZATORI sunt prezentate în anexa I la prezentul statut și sunt definite și detaliate în cadrul unei politici specifice. Această politică ține seama de cadrul juridic european privind protecția datelor referitor la schimbul de date cu caracter personal ale UTILIZATORILOR între MEMBRI.
               
            
            
               Articolul 7
               
                  POLITICA ÎN MATERIE DE EVALUARE ȘTIINȚIFICĂ
               
               
                  (1)   ELI ERIC evaluează și compară periodic calitatea activităților sale științifice prin evaluări colegiale internaționale, inclusiv o evaluare periodică a impactului său asupra Spațiului european de cercetare, a regiunilor care găzduiesc activitățile sale și la nivel internațional.
               
               
                  (2)   ELI ERIC se asigură că cercetarea efectuată de UTILIZATORII săi respectă cele mai înalte standarde de calitate și excelență și promovează formarea și schimbul de cele mai bune practici. Aspectele etice ar trebui evaluate de Comitetul consultativ pe probleme de etică menționat la articolul 29. ELI ERIC evaluează impactul și eficacitatea politicii sale de cercetare și ale elaborării de programe, precum și resursele necesare pentru sprijinirea acestor standarde.
               
            
            
               Articolul 8
               
                  POLITICA DE DISEMINARE
               
               
                  (1)   Sarcinile și activitățile ELI ERIC vizează consolidarea cercetării, a dezvoltării tehnologice și a inovării în Europa și la nivel mondial. ELI ERIC va desfășura, în special, activități de comunicare și diseminare pentru a sprijini acest scop, utilizând o varietate de platforme pentru a ajunge la toate părțile interesate relevante și la publicul larg.
               
               
                  (2)   ELI ERIC promovează diseminarea către comunitatea de cercetare, industria de profil și publicul larg a activităților științifice, a rezultatelor, a publicațiilor și a cunoștințelor științifice și tehnice rezultate din activitățile sale. În conformitate cu articolul 6, prin care accesul este deschis și acordat pe baza excelenței științifice, ELI ERIC urmărește, de asemenea, o politică de acces deschis la seturile de date și metadatele FAIR, astfel cum se menționează la articolul 13, precum și la publicațiile științifice rezultate din cercetarea finanțată din fonduri publice efectuată în cadrul ELI ERIC.
               
            
            
               Articolul 9
               
                  POLITICA PRIVIND DREPTURILE DE PROPRIETATE INTELECTUALĂ
               
               
                  (1)   Termenul de „proprietate intelectuală” este interpretat în conformitate cu articolul 2 din Convenția de instituire a Organizației Mondiale a Proprietății Intelectuale, semnată la 14 iulie 1967.
               
               
                  (2)   Sub rezerva duratei oricărui contract încheiat între ELI ERIC și utilizatori, drepturile de proprietate intelectuală create, obținute sau dezvoltate de utilizatori sunt deținute de utilizatorii respectivi.
               
               
                  (3)   ELI ERIC adoptă o politică privind drepturile de proprietate intelectuală, precum și procese și proceduri specifice în conformitate cu articolul 25 alineatul (10) litera (e).
               
            
            
               Articolul 10
               
                  POLITICA PRIVIND OCUPAREA FORȚEI DE MUNCĂ
               
               
                  (1)   ELI ERIC asigură egalitatea de tratament și de șanse pentru personalul său și sprijină mobilitatea în scopul promovării formării profesionale și a dezvoltării personalului.
               
               
                  (2)   Politica de angajare și gestionare a personalului este definită de directorul general al ELI ERIC (denumit în continuare „DG”) și aprobată de AG. Politica privind ocuparea forței de muncă aplică proceduri de selecție și evaluare la nivel internațional, precum și principii de remunerare menite să atragă și să rețină personal înalt calificat într-un mod competitiv. Procedurile de selecție pentru posturile de personal în cadrul ELI ERIC sunt transparente, nediscriminatorii și respectă egalitatea de șanse. Condițiile de recrutare și de ocupare a forței de muncă nu sunt discriminatorii.
               
               
                  (3)   ELI ERIC dispune de o politică unică privind ocuparea forței de muncă, definită în conformitate cu legislația țărilor în care este angajat personalul.
               
            
            
               Articolul 11
               
                  POLITICA ÎN DOMENIUL ACHIZIȚIILOR PUBLICE
               
               Directorul general al ELI ERIC definește o politică în domeniul achizițiilor publice care trebuie să fie aprobată de AG. Această politică de achiziții publice respectă principiile transparenței, proporționalității, recunoașterii reciproce, egalității de tratament, concurenței și nediscriminării.
            
            
               (1)  Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (JO L 206, 8.8.2009, p. 1).